作者:周德清
標題:中呂・滿庭芳看嶽王傳
內容:披文握武，建中興廟宇，載青史圖書。功成卻被權臣妒，正落奸謀。閃殺人望旌節中原士夫，誤殺人棄丘陵南渡鑾輿！錢塘路，愁風怨雨，長是灑西湖！韓世忠安危屬君，立勤王志節，比翊漢功勳。臨機料敵存威信，際會風雲。似恁地盡忠勇匡君報本，也消得坐都堂秉笏垂紳。閒評論，中興宰臣，萬古揖清芬！誤國賊秦檜官居極品，欺天誤主，賤土輕民。把一場和議為公論，妒害功臣。通賊虜懷奸誑君，那些兒立朝堂仗義依仁？英雄恨，使飛雲倖存，那裡有南北二朝分？張俊謀淵略廣，論兵用武，立國安邦。佐中興一代賢明將，怎生來險幸如狼？蓄禍心奸私放黨，附權臣構陷忠良。朝堂上，把一個精忠嶽王，屈死葬錢塘！。